इस भूमण्डीकरण (भूमण्डलीकरण) के युग में साबुन-पानी का प्रयोग बहुत बढ़ गया है, पर सारे स्वच्छता अभियान, सरकारी हों या गैर-सरकारी, ऊपरी चमड़ी को ही निवेदित हैं। चित्त में व्याप्त अहमन्यता का मैल ढोने के लिए असहमति नानक चंदन-गुटका का प्रयोग बहुधा होना चाहिए, जो नहीं होता! ‘तो, नहाए-धोए का भया जो मन मैल न जाए’ की स्थिति सर्वव्याप्त है। जो हमारे जैसा नहीं और जो हमसे अलग विचार रखता है, वर्ग-वर्ण-लिंग-नस्ल- धर्म-सम्प्रदाय आदि के स्तर पर जो भी ‘अलग’ है - उसकी बातें धीरज से सुनने-गुनने की प्रज्ञा विकसित करना ही जनतंत्र की सच्ची स्कूलिंग है जिसके ड्रॉपआउट्स अनेक हैं। ये सब ड्रॉपआउट्स हिंसक भी हैं - और बहुधा सरकारपोषित, आश्चर्य की बात तो यह है।